Papersnake/gushiwen huggingface dataset:
天申节道场所回栏阶白语口号
洪适（宋代）

濯冠沐浴意能虔，已萃缁黄介万年。乐备八音浮喜气，香飘九陌凝祥烟。

双旌未用催茸纛，四牡何妨款著鞭。夹道邦人方属目，试教舞袖略回旋。
杰上人房午睡
韩淲（宋代）

喧卑无睡处，犹得到僧床。凉润新蒲雨，清熏老柏香。

不嫌茶作祟，何待醉为乡。事事俱离眼，其功接混茫。
雨集高君佐园亭同邓林宗张卿子
王醇（明代）

妒花无可飞，晴不验斜晖。
新水拓鱼界，乱烟层竹衣。
病多如醉少，情密觉逢稀。
语及贫交外，难窥人意非。
宿万里桥
佘国玺（明代）

秋高霞彩类蓬瀛，天外凉蟾一晕生。野牧长歌驱犊返，苍苍万里暮江平。
孟浩然归隐图
郑思肖（宋代）

明主怜才若赐官，奔驰微禄负家山。狂吟搔首笑归去，满路秋光上醉颜。
吴山庙诗
释智圆（宋代）

君子尚权变，权变贵合道。
子胥薦专诸，子光专非好。
父雠共戴天，乞师恨不早。
子光既得志，入郢事征讨。
报父既鞭尸，谏王仍杀身。
孝子节方全，忠臣道且新。
驰名天地间，岂是悠悠人。
青史书盛烈，血食旌遗尘。
庙堂耀晨曦，庙木荂阳春。
往来无知俗，焚香勤祷祝。
忠孝不敢行，神兮宁降福。
望安南海口
陶弼（宋代）

喜逢晴日破阴霾，望极西南瘴海涯。
夷狄古今常反复，朝廷终始务绥怀。
何时良将收铜柱，不日孱王弃{上艹下膏}街。
惆怅藤桥兵死鬼，年年沙上哭坟骨。
滦都寓兴
马臻（元代）

昨夜分明梦到家，庭前开遍石榴花。龙门不放东风过，五月平滦雪满沙。
菩萨蛮（张饶县以一枝梅来，和韵）
韩淲（宋代）

的白乐南枝横县宇。空山无此新花吐。手种几多梅。迎霜今已开。

簪屏聊隐几。诗与君应喜。更报晏斋翁。相将索笑同。
偈颂一百一十七首
释绍昙（宋代）

上林春色正繁华，公子联镳去赏花。
贪弄玉杯泥样醉，笙歌丛里簇归家。
黄观察自沛上擢济南赋柬二首 其一
胡应麟（明代）

奕世通家问孔融，频年经国倚司空。千樯大海群飞鹢，六传高天并驾熊。

雨浥杉松秦帝畤，风翻匏竹鲁王宫。犹能一识荆州面，漫向关河问落鸿。
感怀诗（四十首。有序）
桑悦（明代）

仙都鼎湖峰，特立千万丈。
平原远环侍，高岭争揖让。
结庐临绝远，四海一骋望。
至人骑元气，游戏青冥上。¤
春日草堂奎章照磨林彦广惠酒二首 其一
王鉴（魏晋）

江南三月春始足，桃花杏花参差开。溪云入屋夜生雨，山瀑近差晴殷雷。

读书吊古有何益，行道济时无此才。多谢奎章老文伯，时时携酒草堂来。
汎小䑳二首 其一
白居易（唐代）

水一塘，䑳一只。䑳头漾漾知风起，䑳背萧萧闻雨滴。

醉卧船中欲醒时，忽疑身是江南客。
呈希道兼寄不伐二首
吴则礼（宋代）

不见虎头墨妙，聊寻燕颔将军。
兴来未妨觅句，胜处端须策勋。
卢侍御与崔评事为予于黄鹤楼置宴宴罢同望
白居易（唐代）

江边黄鹤古时楼，劳致华筵待我游。
楚思淼茫云水冷，商声清脆管弦秋。
白花浪溅头陀寺，红叶林笼鹦鹉洲。
总是平生未行处，醉来堪赏醒堪愁。
和孙端叟寺丞农具十五首其三搂种
梅尧臣（宋代）

农人力已勤，要在布嘉种。
手持高斗柄，觜泻三犁垅。
月下叱黄犊，原边过废冢。
安知侠少年，玉食金羁拥。
次韵答留台春卿侍郎以加节见寄二首 其一
韩琦（宋代）

一落粗官伍哙曹，清流甘分绝英髦。建牙恩有丘山重，捍塞功无尺寸高。

许国壮心轻蹈死，殄戎豪气入横刀。只期名遂扁舟去，掉臂江湖掷锦袍。
答术者
牟巘（宋代）

贤关夙多士，子独抱遗经。
衣尚旧时褐。眼谁今日青。
直须行万里，未许赴三星。
会友诵佳句，等閒生鹤翎。
言怀用子苍韵
张纲（宋代）

早从微宦去田庐，惭愧英游许并居。拙计自怜嵇叔懒，暮年空悔子公书。

归寻松竹开幽径，坐看牛羊下夕墟。已把经纶付王导，不妨綀布制襟裾。
元旦舟中听潮
谢翱（宋代）

东望拜潮水，无家在客船。一来仍一往，今日又今年。

有信从天外，缘声到枕边。海门春树暖，吹浪起晴烟。
拟九颂 其八 朝阳阁
程公许（宋代）

东方兮煌煌，烜吾目兮晨光。耳翰音兮三唱，屏群英兮远藏。

揽衣兮起起，危槛兮徙倚。宁餐华兮学仙，何炙背兮誇美。

众鼾睡兮昏莫知，我心恻兮独徘徊。胡羲驭兮不少尼，恐君行兮迫崦嵫。

晞余发兮扶桑，骋余乘兮旸谷。玩咸池兮洗光，伫阊阖兮开钥。

建采旄兮飞虹，驾蜿蜒兮八龙。鸾凤兮前导，灵鸟兮后从。

于微闾兮发轫，景未仄兮帝宫。及曜灵兮未晏，尚察余兮从容。
唐宫词补遗
宋无（元代）

昭阳仙仗五云中，遥听笙箫起碧空。
夜半月明人望幸，君王自在广寒宫。
上李学士
潘阆（宋代）

名场欲独立，一念一心寒。
白日升天易，明时取仕难。
家园半牢落，须发渐衰残。
试把平生业，来投作者看。
太尉侍中郑国宋公挽词三首 其一
胡宿（宋代）

第一平津策，同时入洛名。配台升上相，宰汉得元精。

国念灵龟丧，人嗟厚栋倾。睿篇伤俊老，殊礼极哀荣。
醉蓬莱（书院延桂有集，不及与）
李曾伯（宋代）

自鹫峰曾见，金粟如来，犹有英烈。碧玉琅玕，点缀碎琼屑。不御纷华，独餐沆瀣，比众芳殊别。好向凉宵，无风无雨，宜露宜月。

身在山中，名香天下，全似幽人，一种修洁。解使多愁，对此亦纾悦。绿绮窗前，乌云鬓侧，休为玉人折。剩赋新词，满倾佳醑，为成三绝。
有以官法酒见饷者因用前韵求述古为移厨饮湖
苏轼（宋代）

喜逢门外白衣人，欲脍湖中赤玉鳞。
游舫已妆吴榜稳，舞衫初试越罗新。
欲将渔钓追黄帽，未要靴刀抹绛巾。
芳意十分强半在，为君先踏水边春。
平山堂怀古
方燕昭（清代）

残月在天蜀冈晓，无数青山隔江小。欧公携客昔登堂，梅花万江生寒香。

太守与客共欢醉，放眼江山皆渺茫。如云胜事去未久，佳地又为苏公有。

苏公谪宦守淮南，公余赋诗兼命酒。呜呼老髯与六一，此去彼来无多日。

文采风流甲一时，千百年中无与匹。名山终古依名郡，物换星移几更运。

贱子乘槎海上来，登堂不觉思高韵。佳景依然人事捐，万峰空自列堂前。

汀花岸柳半湮没，轻烟十里斜阳天。谁能高唤二公起，狂歌痛饮开华筵。
赠冯紫光游
释今镜（明代）

满天风雪下，怜汝独行人。旅食嗟何晚，寒衣薄过春。

他乡言语拙，失路性情真。今古悲游子，谁为激入秦。
梦中作
罗公升（宋代）

绛桥孤掀压星斗，阑干回首乾坤小。不知金井晚月寒，鹤弄一声春梦晓。
简如晦伯益
曾巩（宋代）

一年孟春月已晦，思去去腊如须臾。
春事竞在二月间，急景岂与正月殊。
今看桃李花未出，不知花开能几日。
日寻桃李不暂停，恐未十回花已失。
筋骸纵病心尚壮，酒醴虽无邻可乞。
城东欲与君试行，莫嫌冷落逐书生。
绝句
尼正觉（宋代）

春朝湖上风兼雨，世事如花落又开。
退省闭门真乐处，闲云终日去还来。
天宝宫词十二首寓感 其十一
顾瑛（元代）

新制《霓裳》按舞腰，笑他飞燕怕风飘。玉蚕倒卧蟠条脱，金凤斜飞上步摇。

云母屏开齐奏乐，沉香火底并吹箫。只因野鹿衔花去，从此君王罢早朝。
翠微山居诗 其一
释冲邈（宋代）

山水煎茶拗柳枝，禅衣百结任风吹。看经只在明窗下，得失荣枯总不知。
白莲花
罗椅（宋代）

白鸾仙人按羽衣，曲中弄影江南漪。
江妃闭置示许归，一把青寒萦玉丝。
不丝蝉连不禁折，折著透根仍透叶。
风流极处绝成愁，君不见秋扇团圆似明月。
邹松滋寄苦竹泉橙麴莲子汤三首
黄庭坚（宋代）

新收千百秋莲菂，剥尽红衣捣玉霜。
不假参同成气味，跳珠椀里绿荷香。
烧香
连文凤（宋代）

坐我以灵室，炉中一篆香。
清芬醒耳目，余气入文章。
微见五云散，间消半日长。
旧书重读罢，内味更悠扬。
鹧鸪天 其二 馀与半塘老人有西崦卜邻之约，人事好乖，高言在昔，款然良对，感述前游，时复悽绝。
郑文焯（清代）

秋老山桥虎气沈，霜风呼酒旧登临。梵钟出树岩扉迥，渔火通登雨坞深。

连棹路，五湖心。别来三见冷枫吟。白云定识非生客，莫枉芝崦鹤梦寻。
罢镜
李益（唐代）

手中青铜镜，照我少年时。衰飒一如此，清光难复持。

欲令孤月掩，从遣半心疑。纵使逢人见，犹胜自见悲。
张淳叟献诗永叔同永叔和之
梅尧臣（宋代）

张君献诗诗词巧，美女插花娇醉春。
公答七言夸笋笴，我无千里学骐驎。
夜吟谢朓澄江练，露湿陶潜漉酒巾。
归去应将锦囊贮，已胜珠玉莫愁贫。
十月二十三日携家游裴园
喻良能（宋代）

笋舆趁晓踏铜驼，休暇仍逢景色和。
閒挈壶觞游翠霭，尽呼儿女看沧波。
茫茫烟渚群鸥下，隐隐晴虹短棹过。
最是小春奇绝处，梅花破萼未全多。
自端州载嘉鱼归舂山草堂 其二
屈大均（明代）

自向端州买，持归涉海潮。养须泉水活，烹用滑甘调。

小博高堂喜，频将素友招。儿曹不知味，餍饫得连朝。
次韵曾守立春席上七绝句 其二
沈与求（宋代）

晓冻穿流急，晨光照火新。四郊和气合，歌吹待班春。
次韵和大理吴子伟寺丞久留滞绝句
晁说之（宋代）

之子婆娑几许年，众人迁後独稀迁。
即今便上青云上，已愧开炉白日仙。
秋怀三十六首
邵雍（宋代）

饱霜梨多红，久雨榴自罅。
此果世称珍，厥味是可诧。
地有百物备，天无一言挂。
我患尚有言，不得同造化。
席上赠刘一丈墀石
宗臣（明代）

满目垂萝青不收，何人日日问群鸥。尊前细雨千峰暮，天外明星万树流。

岁月岂能残楚佩，行藏且莫问吴钩。怜君空抱苍生策，一卧江门四十秋。
和美周黎先生过张二乔故居 其二
徐婉卿（明代）

幽恨多关旧日欢，沿溪碧水暮生寒。香销芍药何堪赠，肌薄芙蓉不耐看。

四韵新诗吹白凤，一缄残字断青鸾。贞元花下人如玉，惆怅雕阑十二杆。
颂古
释慧空（宋代）

咄哉王老师，赤穷身也卖。
吃些油糍归，至今被人怪。
送合学袁尚书帅蜀
沈继祖（明代）

平章西事久仪图，朝有佥言帝曰俞。
竟识向来袁彦道，无忧今有管夷吾。
汉中席卷三秦定，卞子功成两虎俱。
根本所先能用蜀，况乘兴运即擒胡。
蜀备三边北最多，西南未易便包戈。
嗟哉作俑茶盐酒，久矣疲民战守和。
筑室道谋须勇决，养鱼沸鼎益烦苛。
归来便把中书笔，留与儿童日咏歌。
送冯济川归蜀
叶绍翁（宋代）

勇唤东吴万里船，皂囊来奏九重天。
一官岂为苏洵冗，诸老宁容贾谊先。
满载月归应有命，便耕云去岂无田。
竹枝歌罢篷窗掩，到此相思倍黯然。
陈太庙舞辞七首 其五 凯容舞
佚名（隋代）

肇迹缔基，义标鸿篆。恭惟载德，琼源方阐。享荐三清，筵陈四琏。

增我堂构，式敷帝典。
次韵仲至雪句兼寄朴翁
韩淲（宋代）

长安一片雪冬深，胜士骚人只苦吟。可是顿忘它日志，也非深惜此时心。

细看北阙吴山下，暗想西湖葛岭阴。搜到诗家难到处，掉头应不管寒侵。
刘致政家东冈池莲甚盛昔尝饮焉赋引叙别二首
王阮（宋代）

世路东西自此分，酒樽何日再论文。
虎蹲山下一回首，望断东冈是海云。
至日三首 其一
冯时行（宋代）

太史书云日，周家纪历年。一樽供笑里，五载客江边。

城暗催春雨，山连作雪天。功名惊过隙，节物自推迁。
丹山主者恭雪航年七十余清苦善吟八句以似
陈著（宋代）

本是住林深，浮云载出林。
蹒跚多病脚，邂逅十年心。
破鼓饥甘饭，残镫老醒吟。
我来相访外，梅竹是知音。
和友人韵 其一
李昌祺（明代）

山暗云霾树，潮生水到门。野航乘一苇，村酿醉孤尊。

夜火燃松节，晨餐煮芋根。自谙栖遁志，富贵不须论。
雨晴离开化寺
马定国（金朝）

涧谷流秋水，楼台入暮寒。连城遭雨积，一日得泥乾。

利剑青鲨室，名驹白铁鞍。回头栖隐地，风树响珊珊。
九日，和危太朴见贻
范梈（元代）

年年江海上，饮菊对重阳。又复兹辰至，都无少日狂。

遥峰栖户碧，败叶拥池黄。只有长生事，于今堕渺茫。
登大别眺望
潘大临（宋代）

人争汉口渡，日落阳台坂。
鼓吹隔岸闻，楼观排云见。
题华严寺瑰公禅房
岑参（唐代）

寺南几十峰，峰翠晴可掬。朝从老僧饭，昨日崖口宿。

锡杖倚枯松，绳床映深竹。东谿草堂路，来往行自熟。

生事在云山，谁能复羁束。
题寿阳楼二首
张耒（宋代）

渺渺长淮去不休，行人独上寿阳楼。
一阕长歌不须唱，山川都是旧时愁。
五福降中天（梅）
沈端节（宋代）

月胧烟淡霜蹊滑，孤宿暮林荒驿。绕树微吟，巡檐索笑，自分平驿相得。冰池半释。正节物惊心，泪痕沾臆。流水溅溅，照影古寺满春色。

沈叹今年未识。暗香微动处，人〔□〕初寂。酷爱芳姿，最怜幽韵，来款禅房深密。他时恨〔□〕。怅却月凌风，信音难的。雪底幽期，为谁还露立。
有感
晁说之（宋代）

帝室中兴运更赊，如闻庙议尚堪嗟。
和亲费尽三公力，兵革伤残百姓家。
解使亚夫营细柳，却教贾谊傅长沙。
顾予岂是奔亡者，独抱寒枝愧暝鸦。
同董弱红夜泊静慈寺有怀马明府
李云龙（明代）

水晶宫殿夜沉沉，明月飞来祇树林。断岸正当山睡处，碧溪遥送海潮音。

凭将翠袖挥尘鞅，却傍红颜长道心。记得秦淮听歌地，碧桃花下一庵深。
仿昭代诸家体三十八首 二 杨提举维桢 嬉春
王夫之（明代）

选胜明朝陌上花，狂夫已宿黄公家。连钱夜洗香泥点，团扇新描软縠纱。

燕尾掠人沾绿酒，莺歌随处咒兰芽。片云南浦不成雨，油幕高搴看晚霞。
雪中登净远亭四首
杨万里（宋代）

忍却清寒得得来，不堪骑吏苦相催。
鴈穿银色界中去，人到水晶宫里回。
性地颂 其六
张伯端（宋代）

求生本自无生，畏灭何曾暂灭。眼见不如耳见，口说争如鼻说。
书兴
王至淳（清代）

重重云树四围遮，心喜年来远世华。饮酒须寻陶令宅，读书思向邺侯家。

雨馀破屋生秋菌，风过閒塘落野花。信是幽人清兴好，又随农父话桑麻。
游鸡鸣寺和伍助教朝宾 其三
龚敩（明代）

化人宫殿倚巍城，独立凭高眼倍明。僧设番茶浇磊磈，童烧山叶煮清泠。

人间白马何年返，天上金鸡半夜鸣。南望凤台应咫尺，朝阳还听舜韶声。
春日芙蓉园侍宴应制
宋之问（唐代）

芙蓉秦地沼，卢橘汉家园。谷转斜盘径，川回曲抱原。

风来花自舞，春入鸟能言。侍宴瑶池夕，归途笳吹繁。
省中直舍因敲新怀周元吉三首
杨万里（宋代）

老眼逢书怯细看，抄书一事更应难。
昨携如意敲新箨，右臂朝来作许酸。
次沈节推韵
杜范（宋代）

春工剪水巧先呈，不夜寒光满地琼。
独捻冰须搜雪句，此时谁解与同盟。
坐看南山云二首 其一
方回（元代）

晨起无一事，坐看南山云。为雨殆可必，盎然心自欣。

耕畴已久捐，稔岁犹愿闻。匪惟救阨馁，兼足苏惔焚。

升降地天泰，兑艮通氤氲。高能以虚受，能下斯为君。

宇宙傥非尔，函灵焉不偾。吾生与草木，幸兹同芳芬。
观雨
王同祖（宋代）

萧萧疏雨逐斜风，三两归鸦暮霭中。
看到菊花无可看，一年秋事又成空。
送周一之从大将军出塞
王世贞（明代）

去年搀抢扫幽蓟，千村万落无完郛。汉家长技五不一，边沙猎猎吹神都。

甘泉天子赫威怒，手授大将双雕弧。幕下黄金三十万，纷纷侠儿辞酒垆。

强弩射波裂鲛兕，长剑斫石惊于菟。静如凝冰日惨淡，动若迅鹘天模糊。

谁其短裘誇揖客，缓颊辕门奏奇策。握管能书窦宪碑，据鞍解草陈琳檄。

时从铃阁借前筹，或向平津抗宾席。侠儿岂无好身手，出门低头候颜色。

兵起不定公侯相，时来也着书生力。今年太白秋入月，单于祭旗狼头折。

粟马青嘶蒲类烟，洗刀赤染浑邪血。驱军更夺燕支山，从此妇女愁无颜。

归来天子赐汤沐，笑拥如花金市间。
留别
保禄（清代）

掷却毛锥望朔天，笑提长剑出幽燕。终南风雪崆峒月，醉眼看山到酒泉。
九月七日舟次宝应县雨中与天与弟别
萨都剌（元代）

解缆不忍发，船头雨湿衣。汝兄犹是客，吾弟独先归。

行役关河远，虚名骨肉稀。如何淮上雁，不作一行飞。
琴泉
释文珦（宋代）

子期不可作，伯牙终绝弦。
冷冷太古音，在此幽涧泉。
泉流如碧玉，老僧听不足。
后夜月明时，还向泉边宿。
同杨仲礼和袁集贤上都诗十首 其三
柳贯（元代）

昔建寰中业，初开徼外山。雉城平兀兀，沙水净湾湾。

朱夏宸游正，清秋武卫閒。叨陪文学乘，空愧鬓毛斑。
涌泉
董嗣杲（宋代）

山腰溜脉出遥峰，隔断西湖翠几重。
叠甃漫依僧刹久，煎茶曾入翰林供。
亭心覆雨涂丹凤，石口濡云喷玉龙。
何日星驰天使绝，不知谁利湼槃宗。
和程给事赠虞道判六首 其一
秦观（宋代）

刀圭云母具晨餐，门对三层步斗坛。夜考鹤经分七九，晓占岁气辨黅丹。
御史台语
佚名（唐代）

事长如事端。
浣溪沙 桃溪
屈大均（明代）

榕叶阴阴又木棉。芭蕉黄映一溪烟。人家半在峡门边。

虾菜未残三月市，鱼花争上九春船。愁同百丈尽情牵。
北伐行
严羽（宋代）

王师北伐何仓卒，六郡丁男亳州骨。空见朝陵奉使回，群盗翻来旧京阙。

襄阳兵马天下雄，尚书兄弟才杰同。偏裨入救嗟已晚，万国此恨何时终。
皇太妃合春帖子五首
苏颂（宋代）

甲观翔云覆，新宫书漏长。
柳条初弄色，梅蕊已飘香。
法通久住半岭归天柱岩题二偈示之 其一
王慎中（明代）

谁信活途在死门，佛祖是冤也是亲。究义问禅元涉妄，削金添得眼中尘。
金山游
贺铸（宋代）

轻舠放中{左氵右霝}，岸远春风壮。
楫师俯仰呼，天水争簸荡。
吾方扣其舷，聊赓小海唱。
梢回即东麓，侧磴联屦杖。
危刹表层巅，疲筋蹑牵强。
斜廊缭复殿，鱼脊分背向。
放日四垠宽，秋毫入吾望。
侵云铁瓮垒，崛起去缘傍。
映日海门山，不蔕沧波上。
吾虽百石吏，平昔有微尚。
俄得金仙徒，翦萝开岫幌。
誓投桑榆年，浮玉翁自况。
定林
王安石（宋代）

漱甘凉病齿，坐旷息烦襟。
因脱水边屦，就敷岩上衾。
但留云对宿，仍值月相寻。
真乐非无寄，悲虫亦好音。
西江月 其七
张伯端（宋代）

人我众生寿者，宁分彼此高低。法身通照没吾伊。

念念体分同异。

见是何曾是是，闻非未必非非。往来诸用不相知。

生死谁能碍你。
和万元亨舍人送芡实
虞俦（宋代）

吴兴鱼稻乡，来视刺史印。
适丁饥馑后，仓廪无馀蕴。
当馈下不饥，宁望馔中雋。
年来稻如云，便觉摇其吻。
丰年百物熟，天意毋宁靳。
郡候有佳惠，芡实粲光润。
东山愿不违，南荡居其近。
此物旧知名，采撷手自引。
剖蚌讶珠还，泣蛟疑泪迸。
软温新剥肉，饤饾初尝醖。
遗我水之滨，此意君其问。
幽事
陆游（宋代）

老大常愁节物催，东皇又挽斗杓回。
江天惨惨不成雪，山驿萧萧初见梅。
隐士寄云从地肺，游僧问路上天台。
戏书幽事无时阙，古锦诗囊暮暮开。
星沙回宝
黄公辅（明代）

去日炎犹酷，回时林木稀。未知虫墐户，但觉冷侵衣。

墙角梅初绽，篱边菊已非。客中岁易迈，转忆旧渔矶。
题故居
翁承赞（唐代）

一为鹅子二连花，三望青湖四石斜。

惟有岭湖居第五，山前却是宰臣家。
花犯 其一 斋头红白梅盛开，慰情感艳，和梦窗韵
程颂万（清代）

斗斜妆，轻鬟弹雪，梢红破初晓。翠禽啼到。怕碎月帘栊，孤恨难照。

鬲溪半树兵前见，封墙苔又老。耿素魄、古林独寤，憨仙慵斗草。

深宵梦稀况灯前，窥饥凤、淡伫翎修衣缟。心一点，垆香拆，抱伊娟小。

催横笛、岁华易尽，花事共、江山偷换了。漫赌画、旧时宫额，量愁春更杳。
归乡二首
姜特立（宋代）

忆昔东坡老，曾吟陌上花。
我今归故里，卉木正光华。
新买东庄宾友携酒往看十绝句 其十
李梦阳（明代）

为花底恁朝朝出，风日清和今古稀。传道郑生重载酒，寄言花蕊莫轻飞。
送蒲君锡赴任湖南提刑
释子淳（宋代）

携筇挥汗别文星，匝地清风耸百城。
佛祖位中留不住，琉璃殿上绿苔生。
吊都督汤贞悯公和杨西华作 其一
凌志圭（清代）

又是重阳近，登高感昔年。将军真死难，我辈愧生全。

风雨灵旗壮，星辰碧落悬。故园何日返，重访旧林泉。
醉蓬莱（舟次东山忆西湖旧游）
张辑（宋代）

记澄湖抱练，画舫参差，闹花时节。油壁鸣堤，有障萦屏列。燕草香融，鸦条香浅，似渭城烟雪。急管斜阳，衙娘葱蒨；带围寒怯。

苏小间情，绿杨如织，阑槛东好山千叠。料得如今，也翠销红歇。何限繁华，春来都付与，数声啼鴂。谩怆羁魂，扁舟买醉，谢公明月。
赋得玉水记方流
吴丹（唐代）

玉泉何处记，四折水纹浮。润下宁逾矩，居方在上流。

映空虚漾漾，涵白净悠悠。影碎疑冲斗，光清耐触舟。

珪璋分辨状，沙砾共怀柔。愿赴朝宗日，萦回入御沟。
奉送十七舅下邵桂
杜甫（唐代）

绝域三冬暮，浮生一病身。感深辞舅氏，别后见何人。

缥缈苍梧帝，推迁孟母邻。昏昏阻云水，侧望苦伤神。
句
李籍（宋代）

三公历拜皆无敌，二府更居贵莫伦。
二弟在远经年无书张倩忽来相看蔡生以诗见庆
胡寅（宋代）

鸿雁分飞接翼难，稻粱谋隔水云寒。
千山路远劳魂梦，一纸书来强笑欢。
东榻人材惭润玉，西昆诗韵胜芳兰。
从今更励男儿操，金铁为心石作肝。
焦复州惟正寄鼎复两州喜雨诗来以近体诗一首寄之
吕本中（宋代）

闻道复州贤太守，只如前在武陵时。相逢未说为州乐，所至先传喜雨诗。

行比曾参仍不鲁，政同龚遂更何疑。悬知此去长闲暇，定是愚民不敢欺。
题武适安宁卷
胡仲弓（宋代）

听琴未了听吟声，泻出冰壶一片清。
学到唐人超绝处，前身便是武元衡。
书壁
李俊民（金朝）

世事纷纷变，人生种种愁。行年三十九，得岁又平头。
访子益
赵汝鐩（宋代）

拣得溪山住，三间草屋低。
坐贫忧酒债，废事悔棋迷。
壁坏何时补，诗成无处题。
留余余戒饮，白饭荐黄鸡。
迎善财归南楼
释梵琮（宋代）

古寺闲房共掩扉，相逢彼此罢参归。
时难只得同香火，莫信闲人说是非。
射弓次寄彭城四君
林逋（宋代）

襟掩皂貂斜，晴鼙响水涯。
箭翎沉白雪，贴晕破微霞。
气为傍观壮，言因决胜夸。
细钗金捍彀，更忆五侯家。
诗呈同院后至诸公
曹辅（宋代）

同文秋已半，帘幕燕初回。议论皆先觉，衰迟愧后来。

文衡那敢与，谈柄且容陪。谁掘丰城剑，光铓彻斗魁。
李永终还京师北岳王某以送晁以道韵作诗赠行某外大父贤良裴公实为邯郸公行状契义良厚故见之篇首
王安中（宋代）

外家东眷裴，典学不观徼。初来接诸彦，半发士龙笑。

贤科两过阁，万字出戏调。尽记十二题，博洽古人肖。

亡书问安世，多识数华峤。刘蕡廷策讦，罢去终弗耀。

纵横五车读，未捷一律剽。生涯日萧索，更甚东陵召。

当时邯郸公，似是洛阳少。文润淮南草，诗赓苑中钓。

殿庐忽厌直，郡閤或坐啸。相从宾客老，莫逆肝胆照。

严诗见杜集，殆极天下妙。鵩来蒲州坐，永隔宣室召。

门生状董晋，寒笔信雄峭。岂惭吴季札，墓剑挂遗鞘。

嗟予乃裴出，母贤如德耀。授予其父书，勉使起应诏。

此文载编末，疾读快欲叫。耆旧成鬼录，零落真可吊。

但闻康靖第，万物閟家庙。子孙同蠹鱼，奇字饱咀噍。

始予识京掾，已叹才业劭。叔兮秉周礼，庄若客位醮。

官闲恣讨论，灯火亲夜烧。固疑言语工，未睹寸管掉。

高篇晚发伏，疲兵血争漂。予拔中山毛，载颖从八窍。

携持托抱关，免以不敏谯。规容曹参随，敌敢杨雄料。

宁忧无肉瘦，政恐俗难疗。冥搜废曹务，招隐慕芸蓧。

子行择所向，山水足观晀。慎勿厌家鸡，造请历权要。
送正夫之郓
彭汝砺（宋代）

清河如练月如霜，六月舟行亦自凉。骢马何为轻去国，锦衣不害数还乡。

高才落落邦之杰，令问洋洋民所望。城上望公公更远，人间今日日何长。
题易元吉獐猿两图二首 其二
范成大（宋代）

乌逐山公噪，惊麇仰望疑。春林无一事，獝狘自生悲。
七夕三首
宋庠（宋代）

汉家猗殿敞云屏，青雀西来底有情。
席上残桃犹可种，刘郎争奈不长生。
再用才子富文华校雠天禄阁韵赠周教授
陈造（宋代）

徇物笑蛮触，自守等毅豹。
寸壤闻蚓吟，九万观鹏踔。
孰知尘外士，戴目懒此校。
营营彼谁子，磔蝟计微效。
夜对梅花示彦恭侄 其一
王侃（宋代）

羁旅不自怡，坐阅芳岁晚。江湖有莫逆，梅花还到眼。

平生相慰藉，风期无近远。今夕共短檠，与子兴不浅。
江上大风入泊橹港
陶安（明代）

底事惊飙怒不平，雄涛起立势如争。金鳌脊上三山舞，铁骑声中万鼓轰。

使客孤舟先入港，水军高枕罢催程。身逢险阻心逾定，独爱云霄砥柱擎。
赋病鹤送奉伦禅者
释重显（宋代）

欲飞飞未得，冷泊杉松枝。如何垂天云，远远同一涯。
西蕃请谒庙
沈亚之（唐代）

肃肃层城里，巍巍祖庙清。圣恩覃布濩，异域献精诚。

冠盖分行列，戎夷辨姓名。礼终齐百拜，心洁表忠贞。

瑞气千重色，箫韶九奏声。仗移迎日转，旌动逐风轻。

休运威仪正，年推俎豆盈。不才惭圣泽，空此望华缨。
题饶志尹池亭对月
李炤（明代）

山城夜阁隘星河，剩有寒塘载月多。竹底烟深脩玉斧，水南云静弄金波。

嚼仍馀味如君少，饮不停杯奈汝何。本爱结邻天上镜，影团清节讵移柯。
答元八宗简同游曲江后明日见赠
白居易（唐代）

长安千万人，出门各有营。唯我与夫子，信马悠悠行。

行到曲江头，反照草树明。南山好颜色，病客有心情。

水禽翻白羽，风荷袅翠茎。何必沧浪去，即此可濯缨。

时景不重来，赏心难再并。坐愁红尘里，夕鼓咚咚声。

归来经一宿，世虑稍复生。赖闻瑶华唱，再得尘襟清。
徐制参挽歌
王柏（宋代）

岁律残兮北风正南，渡梅花之桥兮龙{左巾右荒}镳镳。
有美君子兮苍梧翠竹，善继善述兮恢韦斋之芳躅。
羌世道之纬繣兮，孰识夫异体而同气。
惟不忘其所由生兮，合群从而一视。
慨垂绝之叮咛兮，欲蜕而理融。
灵人不留兮，将永閟于幽宫。
再歌薤灵之章兮，号万壑之长松。
秋阴
朱曾敬（清代）

凄迷暝色淡斜曛，飒飒西风送雁群。础润连朝知酿雨，松寒终雁自栖云。

天围远岫浑难辨，水接平烟竟不分。书箧无端生白蠹，临窗点检艺香芸。
示女诗
郫城令（唐代）

深宫富贵事风流，莫忘生身老骨头。

因与太师欢笑处，为吾方便觅彭州。
西江月（次韵赵路分）
韩淲（宋代）

脉脉蜂黄蝶粉，盈盈水秀山明。卖花声里听吹饧。佳丽芳华韵胜。

下上休看舞燕，惺忪一任啼莺。枕痕屏曲梦关情。酒醒春宵漏尽。
十月之交
佚名（先秦）

十月之交，朔月辛卯。日有食之，亦孔之丑。彼月而微，此日而微；亦此下民，亦孔之哀。

日月告凶，不用其行。四国无政，不用其良。彼月而食，则维其常；此日而食，于何不臧。

烨烨震电，不宁不令。百川沸腾，山冢崒崩。高岸为谷，深谷为陵。哀亦之人，胡憯莫惩？

皇父卿士，番维司徒。家伯维宰，仲允膳夫。棸子内史，蹶维趣马。楀维师氏，醘妻煽方处。

抑此皇父，岂曰不时？胡为我作，不即我谋？彻我墙屋，田卒污莱。曰予不戕，礼则然矣。

皇父孔圣，作都于向。择三有事，亶侯多藏。不慭遗一老，俾守我王。择有车马，以居徂向。

黾勉从事，不敢告劳。无罪无辜，谗口嚣嚣。下民之孽，匪降自天。噂沓背憎，职竞由人。

悠悠我里，亦孔之痗。四方有羡，我独居忧。民莫不逸，我独不敢休。天命不彻，我不敢效我友自逸。
颂三首 其一
念禅师（宋代）

元正一，古佛家风从此出。不劳向上用工夫，历劫何曾异今日。
大观四年春夏之交閒居无事触绪成咏得绝句五首 其三
李之仪（宋代）

楸花落尽楝花繁，门巷人稀半是村。好事凭谁消湿热，一帘疏雨下黄昏。
答劝酒
白居易（唐代）

莫怪近来都不饮，几回因醉却沾巾。

谁料平生狂酒客，如今变作酒悲人。
净居寺
杨杰（宋代）

达人到岸不须船，留寄寒云几百年。欲问上方多少远，为言先过净居天。
王十五司马弟出郭相访兼遗营草堂资
杜甫（唐代）

客里何迁次，江边正寂寥。肯来寻一老，愁破是今朝。
忧我营茅栋，携钱过野桥。他乡唯表弟，还往莫辞遥。
寄朱少府
徐积（宋代）

过巴陵后北风猛，洞庭水白湘波冷。江头风猛霜霰多，竹节老硬竹梢紧。

此时谁为湘江行，其人有道直而清。宜其所至无冤情，蛟龙不复侵屈平。
登甘泉山
张四科（清代）

近郊莽平楚，崇陵表步仞。邈尔蓄云雨，岿然作固镇。

憩涧希白石，升阪遗乔林。尘居夙鹤望，霞标若瑶岑。

层丘既斗回，阴冈亦宿列。振衣陟其颠，北风将暮雪。

目存汉王墓，想属陈公陂。古人虽已矣，警余千载怀。
谒金门 帘同乡甫二兄作
陶淑（清代）

游丝袅。隔住绿窗初晓。一桁波纹青未了。雨馀凉更好。

几缕篆烟低绕。映上半阶芳草。十二回栏遮不少。燕来休又早。
题张彦实舍人墓下涌泉亭
曾几（宋代）

紫薇花底人，去作泉下梦。佳城闭青春，风木号永痛。

寒泓孰出之，甘冽可抱瓮。乃知主地神，效此清净供。

汲引入中厨，色味胜乳湩。老龙来试诗，事有万钧重。

寄声松大夫，并语石翁仲。俱修护持职，以遗云来用。
送钟淑濂给谏阅视上谷
冯琦（明代）

晨发青琐闱，暮出居庸道。
长风吹大漠，万里白浩浩。
维时上谷塞，未有匈奴扰。
庙略屈群策，边事藉三表。
金缯岁出塞，玄黄日在皂。
我宁求宛马，虏遂厌吴缟。
岂不练士卒，岂不筑城堡。
甲胄不御冬，樵苏难宿饱。
尖丁及养马，饮泣无昏晓。
请观郭西田，颇亦宜粳稻。
幕府锸如云，私田迹如扫。
胡雏岂甥舅，汉女为妻嫂。
嫁女与汉人，不如与胡好。
胡人饶赐予，汉人色枯槁。
古来限华夷，为禁苦不蚤。
关西顷澒洞，朝议思征讨。
王师久不出，此事难草草。
蜂虿亦有毒，长木无不摽。
汉过固不先，虏情信难保。
武事有声容，边吏工文藻。
群飞高刺大，两目视众鸟。
简书伊可畏，官事未易了。
之子匡世姿，风采实矫矫。
归来报明主，一一陈所抱。
如有英雄人，无使行间老。
送何同叔赴湖南漕
彭龟年（宋代）

畴昔登贤书，夫子持文衡。
每见辄忽别，问端不能更。
一从齿周行，后先佐司成。
未几奉辟书，复接台中评。
词色陶春和，风味浥秋清。
人生事好乖，岁晚意始倾。
云何千里去，一节湘中行。
留行我无说，脱去公方荣。
人言转输重，我视锱铢轻。
望之拾遗愿，公岂少此情。
向来否泰疏，上亦知忠诚。
公身有内外，公意无亏盈。
锁江亭
易士达（宋代）

锁江水下水悠悠，只锁长江不锁愁。
但存一樽浇旅思，图教沉醉泛扁舟。
孙大夫求偈
释怀深（宋代）

论政已肩裴相国，谈禅应笑老维摩。道存休恨归来晚，一语投机已是多。
赠星命严叔遇
卓田（宋代）

聪明要是读书人，占艺名家事事精。
试问五星严叔遇，更无三个蜀君平。
的言尽中尤其中，真术如生不是生。
有伎不须人借重，伎高翻觉我言轻。
盘洲杂韵上 末利
洪适（宋代）

肤莹过凝脂，香浓远随步。应有看花人，入园心见妒。
女尧舜
洪亮吉（清代）

青苗除，免役除，女中尧舜谁得如。君不见，内朝亦建宣仁号，仁政仁心法仁庙。
立冬后风雨
刘敞（宋代）

冷雨欲成雪，高风催过云。流光随衮衮，吹萚共纷纷。

此去天地闭，向来金石焚。敝貂宁独恨，四序欲平分。
和陈泽民见寄
吴芾（宋代）

长年扰扰走红尘，今日方还自在身。
行处湖光侵杖履，坐来山色照我巾。
敢希寄傲陶元亮，且学躬耕郑子真。
犹恐风烟劳顾揖，未能终日作閒人。
苏丞相挽歌词二首 其一
陆佃（宋代）

乐易虽难老，艰难亦备更。高官谁不死，厚德是平生。

曾负阿衡鼎，仍调傅说羹。须知夷险异，高卧看南行。
临江仙（和元遗山题扬州平山堂）
王奕（元代）

二十四桥明月好，暮年方到扬州。鹤飞仙去总成休。襄阳风笛急，何事付悠悠。

几阕平山堂上酒，夕阳还照边楼。不堪风景事回头。淮南新枣熟，应不说防秋。
品令（商调梅花）
周邦彦（宋代）

夜阑人静。月痕寄、梅梢疏影。帘外曲角栏干近。旧携手处，花发外寒成阵。

应是不禁愁与恨。纵相逢难问。黛眉曾把春衫印。后期无定。断肠香销尽。
城南王氏庄寻梅
陆游（宋代）

涸池积槁叶，茆屋围疏篱。
可怜庭中梅，开尽无人知。
寂寞终自香，孤贞见幽姿。
雪点满绿苔，零落尚尔奇。
我来不须晴，微雨正相宜。
临风两愁绝，日暮倚筇枝。
沉醉东风·花月下温柔醉人
孙周卿（元代）

花月下温柔醉人，
锦堂中笑语生春。
眼底情，心间恨，
到多如楚雨巫云。
门掩黄昏月半痕，
手抵着牙儿自哂。
送真舍人帅江西八首 其二
刘克庄（宋代）

闻道泉人截𩍐留，翰林从此去吾州。村中父老相持泣，但祝今侯似故侯。
无照林亭
善住（元代）

累土崇丘作小亭，手栽花木满林坰。郡中高树已全绿，屋外远林才半青。

过眼荣枯荒圃草，到头聚散野池萍。馀生但愿身长健，杖策时来对翠屏。
寄酬蔡仲偃都官
赵抃（宋代）

守蜀思无羽翼飞，所思东向瀫江湄。山林适意君先手，轩冕辞荣我后时。

道阻八千通远信，年迎七十是归期。故人恩意如金玉，新得邮中数首诗。
江城子 五月十二寿万拙斋
谢应芳（元代）

去年今日泻天瓢。水滔滔。断蓝桥。阻我群仙，鸾鹤赴蟠桃。

独有商羊偏喜雨，跳且舞，上山椒。

今年南极见丹霄。射金蕉。瑞光摇。浇去胸中，磊块尽酕醄。

莫厌琵琶弹旧曲，长听取，郁轮袍。
残句：二月探供三月酒
王禹偁（宋代）

二月探供三月酒，今年未得去年钱。
宿普圆寺二首 其二
赵企（宋代）

仙巾鹤氅与云轻，晚出岩梯最上层。复复陇头归去雁，阴阴松下远来僧。

风吹寒水光成叠，木落重峦碧有棱。行到湖边归兴尽，画桥临水与谁凭。
道书记房老梅
徐照（宋代）

香有竹风知，无尘杂野姿。
为怜新白发，重记旧题诗。
藓带龙鳞剥，蜂沾蠹屑垂。
不来三十载，半树是孙枝。
相和歌辞。从军行五首
令狐楚（唐代）

荒鸡隔水啼，汗马逐风嘶。终日随旌旆，何时罢鼓鼙。

孤心眠夜雪，满眼是秋沙。万里犹防塞，三年不见家。

却望冰河阔，前登雪岭高。征人几多在，又拟战临洮。

胡风千里惊，汉月五更明。纵有还家梦，犹闻出塞声。

暮雪连青海，阴云覆白山。可怜班定远，出入玉门关。
句
盛子充（宋代）

竹筒牙签日满前，何妨心醉六经眠。
浣溪沙（季钦拥双妙丽，使来求长短句，为赋）
朱敦儒（宋代）

折桂归来懒觅官。十年风月醉家山。有人挟瑟伴清闲。

楚畹飞香兰结佩，蓝田生暖玉连环。拥书万卷看双鸾。
读坡诗
郑刚中（宋代）

公诗如春风，著物便新好。
春风常自然，初不费雕巧。
又如荆山常，不问与多少，
传流落人间，皆作希世宝。
吾得恨造物，生我殊不早。
不得拜堂下，朝夕事洒埽。
追扳邈难入，清泪出幽抱。
丑梨
陆埈（宋代）

灰貌凝清古，霜津溢澹甜。面嫌汤后白，心慰邑中黔。

美实种寒谷，珍尝近御奁。彼姝徒冠玉，争得似无盐。
赠刘解元
韩淲（宋代）

潮落潮生一水通，昆山县前桃花红。刘改之者忽相逢，桃花正在烟雨中。

面须如戟头已童，君虽不言我亦穷。一杯竟醉立下风，江西人物旧所宗。
大雪不出偶成八韵自斋中所见外皆禁不犯
文徵明（明代）

静坐朝慵出，不知风雪临。凝晖上窗纸，积冷到衣衿。

小片投墙隙，馀威结研心。聆音琤可喜，想像浩难禁。

童子传来看，家人报说深。卷书空自照，杯酒不辞斟。

意赏何烦对，传闻不害吟。未应闭户卧，不及放舟寻。
赋海桧
姜特立（宋代）

孤根从何来，远自沧海植。
转移失生意，刔剔费人力。
挛拳蛇蚓结，沮丧丈夫直。
余妍撑孤翠，枯理上微液。
仅供盆盎玩，竟阏参天色。
安得拉风雷，一夜拔千尺。
送林节推二首
释善珍（宋代）

魁宿来临幕，不同常郡僚。
名高饶荐剡，官满合归朝。
彩旆倾城送，清声载路谣。
丽谯虽未绩，亦自出云霄。
新秋夜雨
白居易（唐代）

蟋蟀暮啾啾，光阴不少留。松檐半夜雨，风幌满床秋。

曙早灯犹在，凉初簟未收。新晴好天气，谁伴老人游。
归途次韵
黄彦平（宋代）

隔年重到浯溪路，旌旆行疏鬓雪添。
幸有江山供吊屈，愧无耆旧咏来廉。
次韵向宪见赠三首 其一
洪适（宋代）

理财无管晏，言利析秋豪。吐论千人废，摩空六翮高。

未簪安世笔，先佩吕虔刀。楚泽东风劲，宁辞揽辔劳。
同冠峡（贞元十九年贬阳山后作）
韩愈（唐代）

南方二月半，春物亦已少。维舟山水间，晨坐听百鸟。

宿云尚含姿，朝日忽升晓。羁旅感和鸣，囚拘念轻矫。

潺湲泪久迸，诘曲思增绕。行矣且无然，盖棺事乃了。
急雨
陆游（宋代）

急雨清风发土香，灵台如受宝犀凉，华胥一枕蘧然觉，却听蝉声送夕阳。
句
宋翰（宋代）

襟分楚泽三千里，曲奏湘妃五十弦。
伫月亭
司马光（宋代）

灯火动鱼矶，湖边过鸟稀。孤蟾久未上，五马不成归。

长啸风生座，高吟露满衣。闲情无日厌，岸帻对清晖。
相州
范成大（宋代）

秃巾髽髻老扶车，茹痛含辛说乱华。
赖有乡人聊刷耻，魏公元是鲁东家。
贤者之孝二百四十首·郦寄
林同（宋代）

直以劫父故，蒙他卖友名。
闲将诛吕论，非勃亦非平。
送衢州孔明达官郡学得代送行次韵
陈著（宋代）

三载分毡正学规，初心元不为穷饥。
官身恰似僧游锡，归面无惭妇织机。
霄汉故交为有后，山林遗老辱相知。
前程步步须珍重，岁晚江空人物稀。
斋宿昭庆院祀南岳南海
喻良能（宋代）

秉檄奉中祀，驱车出重关。
晓风铁叶岭，烟雨南屏山。
瀹茗澡尘虑，褰帘饫孱颜。
精意孚海岳，清声摇佩环。
乙卯祷雨梅坛
严椿龄（宋代）

大隐清名格帝阍，真人新宠粲王言。
南昌补吏官虽小，北极通班道更尊。
谏疏不容强汉室，仙风聊复傲吴门。
我来物色朝元处，山绕星坛水绕村。
拨棹歌 其二十八
德诚（唐代）

不妨纶线不妨钩，祇要钩轮得自由。掷即掷，收即收，无踪无迹乐悠悠。
由建宁回三山道中重阳
喻良能（宋代）

征鞍初自富沙还，乱叶殷红点碧山。
客里黄花惊度节，镜中白发巧摧颜。
三休磴道惟频叹，一饭茆檐得暂闲。
为想成均新榜帖，阿奴才力胜黄间。
昼眠
陆游（宋代）

困睫瞢腾老孝先，麤毡布被早霜天。
珥貂碧落应无分，且向人间作睡仙。
冬日
韩偓（唐代）

萧条古木衔斜日，戚沥晴寒滞早梅。愁处雪烟连野起，

静时风早过墙来。故人每忆心先见，新酒偷尝手自开。

景状入诗兼入画，言情不尽恨无才。
和陈太仆生辰二首璘与太仆及惕庵总宪公同生时惕庵亡矣 其一
顾璘（明代）

天当流火生同日，人羡乘车贵一时。忍望列星悲傅说，愧颦衰貌对西施。

山中学道丹谁授，花底闻歌酒莫辞。敢谓风云随变化，愿从泉石尽交期。
天童寺
顾逢（宋代）

双峨聚首去年冬，知冬还归太白峰。
二十里松山色里，天晴时节一枝筇。
题洪崖先生出市图
牟巘（宋代）

洪崖先生住何许，支离拥肿之为伍。萧然行李偶出市，束书瓢剑略可数。

自谓生在三皇前，野鹿标枝何太古。当时但以结绳治，书中正复作何语。

舆马络头亦复来，雪精胡为絷绁具。只呼张老无不可，面谩三郎直戏侮。

承平无事相娱嬉，力追遐风来湛露。一朝恍惚思草昧，此意似已厌繁膴。

千村万落荆杞生，宛是洪荒一风土。袖中纸驴不吃草，拍手还向洪崖去。
醉柳亭
许景衡（宋代）

忆在河间醉柳亭，十年南北叹漂萍。举头河上如相识，多谢逢人眼更青。
曲江早春
白居易（唐代）

曲江柳条渐无力，杏园伯劳初有声。

可怜春浅游人少，好傍池边下马行。
送吕安礼
张耒（宋代）

吕子有奇气，少年事诗书。
不肯衣逢掖，而随市井儒。
白纻霜雪袍，朱缨贯金殳。
大醉必走马，长呼挽雕弧。
兴罢有余欢，清歌倚箫竽。
春风动狂思，夜席拥妖姝。
群儿傍笑之，谓子脱捡拘。
而我独知子，壮兹真丈夫。
屑屑五斗米，其重无锱铢。
何为爱琐屑，妄自苦其躯。
子亦爱我拙，相逢每踌躇。
论诗夜斋静，秀气出璠玙。
远官无与欢，见君心独娱。
如何忽告别，决去如惊凫。
矫矫黄鹄姿，枳棘非所居。
清明择士日，子岂久泥涂。
送别动苦怀，乖离感羁孤。
搔首岁暮天，诗成悲有余。
题惇邸书画禅小象
李德仪（清代）

朱邸偏忘贵，间来拥百城。善容原佛子，慧业是书生。

竖指烟云过，观心水月明。铜瓶与瑶轸，相对有双清。
秋风
李廌（宋代）

万籁静中起，扶摇风怒号。
半天鸣剑戟，平地卷波涛。
鷁退宋都疾，鹏抟溟海高。
贺兰吹不尽，何用战蓬蒿。
再赋 其二
李正民（宋代）

霭霭云衢凝不通，人间化出玉华宫。汗漫光转方舆地，淅沥声随广莫风。

飞絮比轻知酷似，寒梅妒洁谅非公。已占三白为嘉瑞，愁杀贫家甔石空。
和刘守林宗喜晴二首 其二
孙觌（宋代）

涤地愁霏欲变鱼，毗耶问疾有文殊。拟将十万回天去，且罄丹衷伏地输。

忽听风声传画角，徐看日影上流苏。曲穷不用号眢井，呫嗫瘦词笑小儒。
题新创南楼榜曰宽闲
陈宓（宋代）

楼高二丈只三间，四面平畴绕海山。
白水青秧开净练，碧峦苍巘拥妆鬟。
静中始觉乾坤大，老去唯思岁月悭。
但愿心田如此阔，一生到了得清闲。
诗偈 其一一一
庞蕴（唐代）

但自无心于万物，何妨万物常围绕。铁牛不怕师子吼，恰似木人见花鸟。

木人本体自无情，花鸟逢人亦不惊。心境如如祇个是，何虑菩提道不成。
贺李昌时禁苑新命
唐彦谦（唐代）

振鹭翔鸾集禁闱，玉堂珠树莹风仪。

不知新到灵和殿，张绪何如柳一枝。
和柳子玉官舍十首之芭蕉
黄庭坚（宋代）

有底春风能好事，解持刀尺翦青天。
知君新得草书法，旋卷碧云供小牋。
郡内高斋閒望答吕法曹诗
谢朓（南北朝）

结构何迢遰，旷望极高深。窗中列远岫，庭际俯乔林。

日出众鸟列，山暝孤猿吟。已有池上酌，复此风中琴。

非君美无度，孰为劳寸心。惠而能好我，问以瑶华音。

若遗金门步，见就玉山岑。
梁城老人怨（一作陈羽诗）
司空曙（唐代）

朝为耕种人，暮作刀枪鬼。相看父子血，共染城壕水。
五月五日海上遇风雨作
朱熹（宋代）

疾风吹雨满征衫，陆走川行两不堪。尘事萦人心事远，濯缨何必在江潭。
从仕
韩愈（唐代）

居闲食不足，从仕力难任。两事皆害性，一生恒苦心。

黄昏归私室，惆怅起叹音。弃置人间世，古来非独今。
应制西山胜刹
杨守阯（明代）

四海升平百度新，西山诸刹倚青旻。烟霞栈道通仙境，金碧楼台隔世尘。

万壑松风和梵呗，千门萝月照禅身。旃檀满殿炉烟袅，祝我皇图亿万春。
和形影神三首陶苏皆言日月灯影余兼言水镜影 其一
唐时升（明代）

匆匆百年内，美好能几时。容华日消歇，我与尔共之。

今既异畴昔，后当异今兹。百川东赴海，宁有西归期？

烈士云徇名，千载令人思。死者已冥漠，生者空涟洏。

身名孰亲疏，此语不复疑。举酒相对尽，奚待劝酬辞。
石州慢 和高季迪韵
尤侗（清代）

花信频催，二十四番，雨飘风洒。多情最是风流，杨柳瘦腰一把。

树犹如此，何况人倚阑干，游丝和梦愁牵惹。泪断锦回文，借乌丝重写。

姚冶。玉人应在，燕子楼中，湘帘垂下。记得青鬟，微笑红牙轻打。

而今寂寞，空想院落秋千，几时再驻墙头马。蓦听杜鹃啼，道东君归也。
梁三朝雅乐歌 介雅 一
沈约（南北朝）

百福四象初。
万寿三元始。
拜献惟衮职。
同心协卿士。
北极永无穷。
南山何足拟。
偈颂一百二十三首 其九十八
释祖钦（宋代）

天寒人寒，大寒小寒。热则普天匝地热，寒则普天匝地寒。

热不自热，寒不自寒。红日上三竿，当阳仔细看。
谢卓林登武科赋寄其季登长悦以志予喜
黎淳先（明代）

君家多宝树，吾社喜朋簪。挟策登坛少，搴旂夺来还。

东山推叔登，犹子羡奇男。暇日棋消局，清霜剑拂镡。

承家知不忝，铭阁岂云贪。屐齿还应折，兵符可共探。

欢娱思握手，愁绪向谁骖。何日开樽酒，池塘夕照涵。
入山
黄合初（清代）

半日峨眉道，扶筇意洒然。片云飞绝壁，夜雨长流泉。

偶憩三生石，来探小洞天。疏钟何处发，馀韵袅林烟。
雨中杂兴 其一
韩淲（宋代）

独吟不知秋，独坐不知晚。坐久颇搭陀，吟深或偃蹇。

栖栖与世疏，默默去道远。澄渊无起波，长谷有绝巘。
望海石
胡融（宋代）

枯藤拄苔磴，长啸凌秋风。
天空白露下，碧落摩青铜。
夜半见海白，发轫扶桑红。
黄支与流求，出没白浪中。
久夸坎井见，始知天壤空。
招手唤海童，寄书蓬莱宫。
我欲蹲此石，投竿慕任公。
巨鳌傥可得，持压江之东。
守岁五首
薛嵎（宋代）

鹤雏添岁顶微红，想见瀛洲路亦通。
昨夜柴门长半掩，三更敲尽叫归笼。
峨眉
白麟（宋代）

四海佛宫阙，三峨不待夸。
山深龙听法，野迥鹿衔花。
庚寅春兴 其一
谢重华（明代）

山下茅庐一径通，鹿门高隐似庞公。欲医俗病书为药，要破愁庞酒有功。

向暖荼蘼迎旭日，窥帘乳燕舞轻风。南薰再过天中节，应见庞边荔子红。
送学生归赴秋试因省别业三首
陈造（宋代）

凉意苏残梦，催儿起问涂。
功名数前辈，术业旧原夫。
漫触烟烟破，应先老骥驱。
蠲痾吾有待，端不倚岐卢。
题吉日癸巳石刻
孙诒让（清代）

昆仑西母事微茫，黄竹歌成已耄荒。不有骅骝千里足，祇愁徐偃是真主。
知瑞州罗大夫挽诗
方岳（宋代）

污俗狂澜倒，公平今独贤。
折腰惭为米，绝口不言钱。
笔橐名臣后，箪瓢素士先。
只消廉吏字，题作墓门镌。
三韵杂咏七首
李若川（宋代）

一气有清浊，二仪成覆载。
鱼鸟各飞潜，草木异荣败。
不齐乃至齐，造化所以大。
食罢书字
范成大（宋代）

甲子霖涔雨，东南湿蛰风。
荔枝梅子绿，豆蔻杏花红。
扪腹蛮茶快，扶头老酒中。
荒隅经岁客，土俗渐相通。
吴静腑席上偕侯赤社晤方尔止
黎遂球（明代）

烽火徵兵望将旗，可怜吾党但论时。满堂客为侯生赞，五字城凭方叔师。

酒半断桥携烛至，雪中枯柳认舟移。娇歌妙舞江南乐，只是闻鸡醉复悲。
童丱须知 其三
史浩（宋代）

文帝却回千里马，项王独爱一名骓。乌江不渡骓难逝，细柳徐行马不驰。
夔门邂逅同年汪丈奉议示诗和吟三首 其三
程公许（宋代）

造朝敢不戒期程，鼍鼓明朝又趣行。好趁雪晴同访古，东屯诗老旧知名。
太皇太后阁六首
苏轼（宋代）

长养恩深动植均，只忧贪吏尚残民。
外廷已拜枭羹赐，应助吾君去不仁。
白龙洞
徐似道（宋代）

灵仙窟宅不多见，车马往来成再游。
后洞白云前洞出，上池红叶下池流。
水花照眼明金鲫，石发藏春护玉虬。
邂逅尚青游子眼，栖迟应白老僧头。
方竹杖
韦骧（宋代）

钧是龙孙种，怜方与众殊。既能同劲直，还自表廉隅。

雨露恩虽一，风霜迹更孤。端人以为杖，气类雅相符。
听歌六绝句。水调（第五遍乃五言调调韵最切）
白居易（唐代）

五言一遍最殷勤，调少情多似有因。

不会当时翻曲意，此声肠断为何人。
西竺山广果寺
方信孺（宋代）

小桥横绝两峰环，白日松风为掩关。
天半楼台矗金碧，直疑海上普陀山。
蜀江和周昞仲百丈韵
李曾伯（宋代）

欲知峡路打滩涡，千尺苍筠用力多。
进退不烦篙影动，东西惟听柁师呵。
命垂一缕惟天耳，力挽千钧如水何。
争似钱塘江上路，夜深柔橹听吴歌。
中人遇罗参政国华自蓟镇被言调归
王世贞（明代）

屈指层关百战馀，运筹开府几人如。宁因大汉无长策，自是中人有谤书。

千帐寒声争伏匿，七陵佳气拥储胥。篝灯欲竟防边事，怕遣霜毛一夜疏。
宛转歌
江总（南北朝）

七夕天河白露明。
八月涛水秋风惊。
楼中恒闻哀响曲。
塘上复有辛苦行。
不解何意悲秋气。
直置无秋悲自生。
不怨前阶促织鸣。
偏愁别路捣衣声。
别燕差池自有返。
离蝉寂寞讵含情。
云聚怀情四望台。
月冷相思九重观。
欲题芍药诗不成。
来采芙蓉花已散。
金樽送曲韩娥起。
玉柱调弦楚妃叹。
翠眉结恨不复开。
宝鬓迎秋度前乱。
湘妃拭泪洒贞筠。
筴药浣衣何处人。
步步香飞金薄履。
盈盈扇掩珊瑚唇。
已言采桑期陌上。
复能解佩就江滨。
竞入华堂要花枕。
争开羽帐奉华茵。
不惜独眠前下钓。
欲许便作后来薪。
后来瞑瞑同玉床。
可怜颜色无比方。
谁能巧笑特窥井。
乍取新声学绕梁。
宿处留娇堕黄珥。
镜前含笑弄明珰。
菤葹摘心心不尽。
茱萸折叶叶更芳。
已闻能歌洞箫赋。
讵是故爱邯郸倡。
舟中忆爪哇之游杂述八首 其六
陈宝琛（清代）

冬弄三宝泉，春窥三宝洞。舵师遗蓬颗，犹为俗所重。

万事贵开遗，市蚊例一鬨。蚩蚩四百载，奔走香火供。

无怪纵横徒，悬河便动众。哀吾神明胄，流徙坠区霿。

应运学始芽，无人与培壅。使槎近沓至，父老苦赠送。

怀保信得人，一夔已足用。
端常观察被旨入蜀迎母夫人所得赠行诗文成巨
张元干（宋代）

髫龀分携几见春，它时有恃独常颦。
何期万里漂零后，忽报三巴信息真。
素发轻安膺晚福，远怀悲喜望征人。
王孙盛事今双美，及早归来奉紫宸。
解连环（甲子生日）
刘克庄（宋代）

揆余初度。笑汝曹绯绿，乃翁苍素。一甲子、带水拖泥，今岁谢君恩，放还山去。政事堂中，把手版、分明抽付。向门前客道，老子出游，人不知处。

小车万花引路。又谁能记得，观里千树。老冉冉、欢意阑珊，纵桃叶多情，难唤同渡。买只船儿，稳载取、笔床茶具。便芸瓜、一生一世，胜侯千户。
依韵和正仲赋杨兵部吴兴五题·清风楼
梅尧臣（宋代）

在昔有佳句，故人如远来。
竞生吴客衽，不上楚王台。
稍拂清樽动，时吹翠帟开。
长安在何处，水鸟望中回。
宿南园
司马光（宋代）

顷来兴味少，旬日不为诗。
昏昏但思眠，疲病知吾衰。
岂无篱边菊，不欲牛酒卮。
络纬尔何苦，终夕鸣声悲。
白苹香·别六娘
王初桐（清代）

歌罢云分雨散，酒醒月黑风多。消魂无奈别离何，不是不曾真个。
宿粉未消衣袂，余香犹在巾罗。橹声伊扎满烟波，一夜拥衾愁坐。
迈陂塘
吴藻（清代）

一年年，花开花谢，春来还又春去。无人会得东皇意，错怨枝头杜宇。

春纵住。问簌簌残红、可有安排处。春应笑语。说碧桃花开，黑罡风起，也合作香雨。

销魂路，杨柳千丝万缕。丝丝难绾飞絮。天涯何必多芳草，门巷绿茵如许。

谁复主。君不见、月楼花院留春寓。茫无意绪。但流水声中，夕阳影里，添了送春句。
饯孟运判寺簿赴京三首
岳珂（宋代）

诏书夜下日华门，辇路争看使者轩。
烽火三边尚勍敌，烟尘万者欠公言。
不须目睫忧多叠，好吐胸怀悟至尊。
富贵功名分中有，勿令仗马愧廷鵷。
寄春藻墨溪两弟
胡达源（清代）

畏路风波险，平安寄汝笺。晨昏劳定省，琐屑累周旋。

诗礼传家旧，文章报国先。弟兄俱努力，南北望拳拳。
暮秋
陆游（宋代）

时序中年速，风霜客路长。
孤愁巴月白，清梦楚山苍。
灯暗秋衔壁，钟疏夜殷床。
端居有微禄，不敢恨殊方。
香菌出括苍山谷中其味香滑绝妙昔尝欲献之寿
姜特立（宋代）

薰蒸应地德，香滑异园蔬。
天花非尔伦，金芝恐其余。
雅宜斋庖荐，不受羊羹污。
将欲献天子，谁为达区区。
杂曲歌辞·叹疆场
佚名（隋代）

闻道行人至，妆梳对镜台。泪痕犹尚在，笑靥自然开。
二郎神•忆富春旧游
彭孙遹（清代）

富春七里，水拖蓝、游鳞堪数。看来往云帆，浅深沙石，渺渺青溪来浦。

南北峰头登临远，望不尽、斜阳疏树。怅星子台空，桐君佩冷，旧游何处。

羁旅。又经几度，他乡寒暑。自芍药花残，樱桃梦醒，肠断锦鞋一赋。

谢客沧洲，潘郎绿鬓。心迹犹然朝暮。算只有、山中明月江上清风如故。
望远行 元夕
孙惟信（宋代）

又还到元宵台榭。记轻衫短帽，酒朋诗社。烂漫向、罗绮丛中，驰骋风流俊雅。

转头是、三十年话。量减才悭，自觉是、欢情衰谢。但一点难忘，酒痕香帕。

如今雪鬓霜髭，嬉游不忺深夜。怕相逢、风前月下。
拟汉宫词三首
陈师道（宋代）

月与秋期特地圆，花随人意作春妍。
郤因姊弟争珠凤，更欲君王意外怜。
和李侯九日 其一
牟巘（宋代）

自愧羸瓶在井湄，颇思时复一中之。平生殊欠题糕字，今日堪怜对菊时。

乌帽已忻新得酒，白衣谁似更携诗。吴兴太守真三绝，烂醉轻教玉笛吹。
杂兴五首
艾性夫（元代）

蚁国槐为穴，蜂衙蜜作房。
采花与旋磨，辛苦知尊王。
胡为枭獍生，思食父母肠。
彼微有尊卑，此大相灭亡。
物情有不齐，使我心忧伤。
夺锦轩
陆游（宋代）

夺锦轩中醉倚栏，锦屏紫翠插云端。平生不喜言争夺，付与游人自在看。
奉陪富平程相音历穗石洞诃林出西郊作 其一
屈大均（明代）

昔予婚弄玉，今每爱秦人。况是频阳客，弥深瓜葛亲。

相逢当穗石，并坐得花茵。西出昌华苑，晴看十月春。
谒李忠简公祠 其二
梁有贞（明代）

有宋遭中叶，南溟起哲人。生平多节概，在位以经纶。

事业光编简，仪刑肃缙绅。千秋一祠宇，遗像俨江滨。
迎庆避暑
赵汝绩（宋代）

古寺无风地亦凉，人家难得此修廊。
老僧贪说葛藤话，不觉山童上晚香。
闺怨
黄滔（唐代）

妾家五岭南，君戍三城北。雁来虽有书，衡阳越不得。

别久情易料，岂在窥翰墨。塞上无烟花，宁思妾颜色。
答湖州迦叶司马问白是何人
李白（唐代）

青莲居士谪仙人，酒肆藏名三十春。

湖州司马何须问，金粟如来是后身。
题赵彦徵溪山小景图
蒲庵禅师（明代）

曾泛苕溪看晚霞，红帘小艇稳于车。
水通孤岸桥依竹，路入重林屋傍花。
风外眠鸥惊客笛，云中吠犬隔仙家。
秋波千顷芙蓉老，谁觅王孙旧钓槎。
七月九日二首
刘克庄（宋代）

樵子俄从间路回，因言溪谷响如雷。
分明雨怕城中去，只隔前峰不过来。
张登子招集喜遇胡豹生感赋 其二
邓汉仪（清代）

忆昔邗江集宝衣，花间吟好送斜晖。西湖戎马君宁见，南越衣斜事已非。

宦拙终缘晞发累，客贫难向战场归。春风岭外聊羁迹，万事销愁有宋祎。
捣练子（晓起）
陈著（宋代）

花影乱，晓窗明。莺弄春笙柳外声。和梦卷帘飞絮入，牡丹无语正盈盈。
送车参军江陵（一作送韦参军，一作释清江诗）
戴叔伦（唐代）

槐花落尽柳阴清，萧索凉天楚客情。海上旧山无的信，

东门归路不堪行。身随幻境劳多事，迹学禅心厌有名。

公子道存知不弃，欲依刘表住南荆。
和朱成伯
胡寅（宋代）

澜翻笔墨浩难收，妙处端能浣客愁。
落笔千章轻万户，思君一日胜三秋。
持身贵比琥璜爵，得句精如狐白裘。
应有二南风骨在，令人辗转更优悠。
和朱元晦九曲櫂歌
欧阳光祖（宋代）

五曲溪回屋数椽，上依翠壁下流泉。
幽居不用立名字，大隐一峰高插天。
临江仙（九之六）
邓肃（宋代）

独宿禅房清梦断，鸡声唤起晨钟。出门晓月耿寒空。小池凝辈翠，竹外跨飞虹。

梅坞不知何处了，傍篱临水重重。啸歌都在冷香中。人间那有此，天上广寒宫。
浮丘道人招魂歌
汪元量（宋代）

有女有女清且淑，学母晓妆颜如玉。
忆昔狼狈走空谷，不得还家收骨肉。
关河丧乱多杀戮，白日驱人夜烧屋。
一双白璧委沟渎，日暮潜行向天哭。
呜呼七歌兮歌不足，魂招不来泪盈掬。
和徐判院见惠诗篇
姜特立（宋代）

吊往文高古战场，丽天星斗射寒芒。
也知深夺曹刘气，不用浓熏班马香。
西斋闻禽
周紫芝（宋代）

西斋草树颇蒙密，竹暗城头不通日。风晴高柳恰飞绵，花尽黄蜂未成蜜。

北窗也复可怜人，乱离十载空伤神。病对青山疑是梦，眼惊新绿已无春。

羁怀有句喑不吐，终日无言闻鸟语。寒窗窈窕不嫌风，晚色溟濛却宜雨。

穿条隔叶止复啼，白粉画眉金作羽。应为山翁久惯听，听久不知心转苦。

庙堂何日议销兵，携手尚堪归乐土。还我花姑溪上椽，卧听春禽啭桃坞。
答杨又溪贰尹可大 其二
查元鼎（清代）

时见妖氛炽，逢人杀似麻。将军观壁上，老母各天涯。

榻喜陈蕃下，途穷阮籍嗟。吴山吊明月，曾照旧繁华。
同杨心卿过孤山访静传不遇自游和靖祠下明小
仇远（元代）

飞仙又向别峰游，竹下閒房且小留。
满鬓朔风吹客帽，倚阑落小在渔舟。
梅花路冷难寻冢，葑草田荒半作洲。
独往独来沙鸟怪，山空木短使人愁。
题老子授尹喜道德经图
黄仲昭（明代）

叹息淳风日已沦，深探性命著微言。当年不授关门尹，万古谁知道德尊。
传神诗
陆佃（宋代）

富贵从来我自知，商岩霖雨偶愆期。祇应须鬓年来改，不及高宗梦里时。
思云门
陆游（宋代）

一身膏脂略瘦尽，万卷简编如隔生。
只欲移家若耶去，乱云深处听滩声。
陪中书李纾舍人夜泛东池
卢纶（唐代）

看月复听琴，移舟出树阴。夜村机杼急，秋水芰荷深。

石静龟潜上，萍开果暗沈。何言奉杯酒，得见五湖心。
读郑公奉使录 其一
周紫芝（宋代）

黠虏难交玉帛欢，只因献纳是争端。郑公不请长缨去，有口真堪伐可汗。
卢道子赴铨试
项安世（宋代）

高才真干父，新渥继难兄。
舟楫维湘岸，簪缨觐汉京。
学虽工比兴，科亦要刑名。
书律三冬足，荣华一战成。
补乐府十篇 其二 帝神农氏之乐歌
曹勋（宋代）

丰年告成，百谷用登。匏笾既盈，黍稷既馨，昭假是膺。
绍兴祀神州地祇十六首 亚、终献用《文安》。
郊庙朝会歌辞（宋代）

缩酌以祼，既旨且多。三献有序，情文愈加。黄祇临享，锡以休嘉。

广兹灵祲，覃及迩遐。
献衷心
顾夐（五代）

绣鸳鸯帐暖，画孔雀屏欹。人悄悄，月明时。

想昔年欢笑，恨今日分离。银釭背，铜漏永，阻佳期¤

小炉烟细，虚阁帘垂。几多心事，暗地思惟。被娇娥牵役，

魂梦如痴。金闺里，山枕上，始应知。
蒋沙庄居十首 其七
刘弇（宋代）

松种龙蛇子，栽培近著行。有时窥北榻，不日暗东冈。

泪落终含韵，轮囷未竟长。故应容足地，投老慰荒凉。
钱受之学士新纳河东君作志喜诗四律索和本韵
沈德符（明代）

漫拟双鸳与匹鸯，亲承十里逆风香。
郎迎古渡仍王楫，女瞰东邻即宋墙。
蔽芾赐名端正树，郁金新署合欢堂。
韦蟾后乘能同载，无待飞花续武昌。¤
句 其一
陈觉民（宋代）

却忆当年江处士，辞言秋色蔼人家。
石井泉
徐谊（宋代）

布谷催春又一年，使君风斾为翩然。
清冷彻处真无际，果见灵源发漏泉。
晚景
郑清之（宋代）

斜照染成金色界，嫩霞蘸出水红天。
个中买得皆真境，不遣诗人费一钱。
秋兴家山之咏
韩淲（宋代）

尘埃困小官，忍穷未为长。勿苦问穷达，当与贫相忘。

幽栖吴山底，偶占大隐坊。晨兴到药局，夜坐唯书房。

俯仰亦已安，恍然如山庄。巷僻远市语，窗明摇灯光。

不觉西风起，雁飞草木黄。涧下有敝庐，怀哉付饥肠。
贫居冬杪
黄滔（唐代）

数塞未求通，吾非学养蒙。穷居岁杪雨，孤坐夜深风。

年长惭昭代，才微辱至公。还愁把春酒，双泪污杯中。
赠舒州李居士
郭祥正（宋代）

李居士，存心最慕韩伯休。州城卖药不二价，世人求我我何求。

颜如渥丹眼如漆，和气酣酣吐朝日。偶来握手为一言，照尽五脏平生疾。

箧中自取三粒丹，瘦骨坐使春阳还。便当投印弃冠带，与君海上巢名山。

深锄茯苓酿酒，极饮形骸可长久。乘槎鼓枻入云涛，醉放一丝携六鳌。
杨十三虞卿在希颜上人房纳凉余时在村舍归和
李廌（宋代）

土渴山焦独在阿，考盘孰与世相遇。
皇皇夫子犹伤凤，碌碌苍生尚执柯。
头白已惊为学晚，日长赢得读书多。
北禅释子应相笑，树瘿多年变木鹅。
迩来各典礼属予诗文笔墨日烦书以谢之
章甫（宋代）

频年何事辄相寻，卖拙诗文费苦吟。直似砚穿磨以铁，敢云墨苦宝于金。

博人笑口劳伊昔，搜我枯肠悔自今。代作嫁衣如有复，老夫懒寔不堪任。
训蒙绝句 其三
朱熹（宋代）

莫道惟危便为恶，只缘众欲起于形。常须急把理来救，亦要少从危处行。
夜坐
陈普（宋代）

书债如山未有涯，幽怀耿耿夜眠迟。
官无蝈氏蛙何横，天静狼星狗不如。
淡易入神山鬼笑，端襟持镜玉蟾窥。
悠悠窗下新功小，羞见凌空万玉姿。
玄微先生
李商隐（唐代）

仙翁无定数，时入一壶藏。夜夜桂露湿，村村桃水香。

醉中抛浩劫，宿处起神光。药裹丹山凤，棋函白石郎。

弄河移砥柱，吞日倚扶桑。龙竹裁轻策，鲛绡熨下裳。

树栽嗤汉帝，桥板笑秦王。径欲随关令，龙沙万里强。
梁贶之惠酒分饷张伯常朝议
范纯仁（宋代）

黄衣健卒肩乘壶，口传好语无缄书。为言八使致新酿，赤泥翠缄来兵厨。

轸予官冷乏斟酌，补助不足均赢馀。殷勤拜贶兴不浅，对月开縢露华满。

金波泻出紫玉瓶，珠光飞入琉璃盏。独酌虽甘少遗味，怀友思贤动深意。

走送城西诗酒家，珠玉琅琅发清思。李白一斗诗百篇，刘伶一石高七贤。

吏部兴来卧瓮边，贺公眼花井底眠。乃知醉乡路安稳，华胥有国无圻畛。

愿君恺乐游其间，千秋万岁欢难泯。
偈颂二十三首
释云岫（宋代）

千岩带雪，万水生冰。
今夜寒极岁极，明朝日新日新。
山僧禅床角头拂子，长时间挂不犯纤尘。
信手拈来，春回大地。
展慈容於释迦老子，收怒气於金刚眼晴。
只者一著，最妙最灵。
今正是时，如何委悉，
浩浩尘中寻不见，见无见处却分明。
别郡后寄席中三兰（三妓并以兰为名）
郑綮（唐代）

淮淝两水不相通，隔岸临流望向东。

千颗泪珠无寄处，一时弹与渡前风。
紫岩
韩淲（宋代）

年年醉倒春风前，一片花光杂管弦。今日经行乱山里，且寻僧话看茶烟。
题嘉州嘉望亭
韩琦（宋代）

欲知藩境得嘉名，试策筇枝上此亭。江色照城平似练，岚光堆槛活如屏。

好遨民阜充衢乐，出品花奇袭坐馨。使驲暂来闲寓目，几多高意在鸿冥。
边景
曾邍（宋代）

匹马来逢寒草秋，淮云一片隔神州。
黄昏灯火西津渡，白昼风烟北固楼。
犹有断碑知晋宋，谁将遗石问孙刘。
天荒地老英雄尽，落日长江万古秋。
句
王镐（宋代）

籍通上界神仙府，身现甘泉侍从臣。